Nuwe kragtarief in Tshwane-metro dan van krag | Maroela Media
Nuwe kragtarief in Tshwane-metro dan van krag
Stevens Mokgalapa. Foto: DA
Die Tshwane-metro sal vanaf 1 September die nuwe kragtarief toepas wat deur die Nasionale Energiereguleerder (Nersa) goedgekeur is.
Die verhoogde tarief sluit 'n verhoging van 13,07% in op die 2018/'19-tarief vir die 2019/'20-termyn.
Stevens Mokgalapa, uitvoerende burgemeester van die Tshwane-metro, en lede van sy burgemeesterskomitee het Woensdag tydens 'n mediakonferensie gesê inwoners met koopkragmeters wat reeds die verhoogde heffing betaal het, sal vergoed word.
Inwoners sonder koopkragmeters het nog nie die afgekeurde verhoogde tarief betaal nie en sal vanaf 1 September die nuwe tarief betaal.
Mokgalapa het inwoners om verskoning gevra vir die verwarring wat veroorsaak is.
Die Tshwane-metro se elektrisiteitstariewe was sedert Junie in omstredenheid gehul nadat drie verskillende vaste heffings vir elektrisiteitspunte in die stad bekendgemaak is.
Die aanvanklike heffing van R200 per maand vir huiseienaars sou meebring dat verbruikers met laer elektrisiteitsgebruik 'n verhoging van meer as 40% kon verwag.
Die Tshwane-metro het in Julie aangekondig dat hy nie met die inwerkingstelling van die ongeldige verhoogde tarief vir die 2019/'20-termyn sal voortgaan nie. Dit het gevolg ná volgehoue druk en 'n hofsaak wat die burgerregte-organisasie AfriForum teen die metro aanhangig gemaak het om die proses stop te sit.
AfriForum en die Tshwane-metro het hierna konsensus oor die tariefverhoging bereik en Nersa het openbare verhore oor die metro se aansoek om 'n elektrisiteitstariefverhoging van 13,07% en vir die herstrukturering van sy kragtariewe in Pretoria gehou.
Nersa het op 8 Augustus die groen lig vir die tariefverhoging gegee.
Volgens Jaco Grobbelaar, AfriForum se distrikskoördineerder vir Groter Pretoria, verwelkom die burgerregte-organisasie dié aankondiging.
"Ons is gelukkig met die tarief wat Nersa goedgekeur het en aanvaar dat die verhoging baie meer realisties is as die vorige voorgestelde verhoging wat die metro tydelik ingestel het. Die feit dat die regte prosesse nou vóór die aankondiging gevolg is, is ook vir ons positief."
Grobbelaar voeg by dat AfriForum die uitslag van die begin af ter sprake gebring het en die organisasie is bly dat daar aan die gemeenskap se insette gehoor gegee word.
"AfriForum het van die begin af voorgestel dat slegs 'n 13,07%-verhoging op die 2018/'19-tarief ingestel word, waarna 'n struktuurverandering vir die 2020/'21- finansiële jaar goedgekeur word. AfriForum sal ook aan daardie proses deelneem en seker maak dat die inwoners van Pretoria se stem gehoor word."
Gumede reageer ná ANC haar pos
Polisie reageer vinnig oor gesteelde skape
Ek het nou al twee maande agter mekaar meer betaal vir krag omdat ek vooraf betaalde krag gebruik. Ek hoor net altyd ons sal vergoed word… Maar hoe gaan dit gebeur?
… dit is nie eintlik 'n vreeslike bargain vir die inwoners nie want hulle betaal eintlik nog steeds af aan die Es-kom se groot roesgat; te groot vir bloot toesweis. Die DA se gulsigheid om groot metro's kamma beter te wil bestuur, begin lewerprobleme ontwikkel. Lewensessens werk nie altyd nie, veral nie diè wat die EFF verkoop nie.
Ek het beter verwag van die DA maar ons sal hulle straf by die volgende munisipale verkiesing.
Stem saam sweis. Ons sukkel om straatligte te herstel en volgens ons raadslid herstel Tshwane huidiglik nie straatligte nie. Soveel van 'n Caring City.
"No problem my China"! Julle is die verwarring met alles wat in Tshwane aangaan! Wat gaan aan met die Stadsbestuurdertjie en sy helse Glad-Africa Kon-trak, wat skynbaar met n R7 miljoen belastingbetalers GOUE Hand-geld-ruk gegroet is?!!!